Kindlasti tekitavad kihutamisfilmid jäljendajaid ka tavaliikluses, kuid selle mõju suurust on täpselt väga raske hinnata, kommenteeris liiklusekspert Villu Vane pööraste kihutamisstseenidega märulifilmi "Kiired ja vihased 7", mille järg "Kiired ja vihased 8" linastub Eesti kinodes 14. aprillil.
Maanteeameti liikluseksperdi Villu Vane hinnangul on kihutamisfilmidel kindlasti mingi mõju inimeste liikluskäitumisele. "Kasutatakse ju fraase filmidest, näiteks „Ikkagi inimene!“ ja matkitakse ka staarnäitlejate soenguid või riietust," lausus Vane. "Miks ei või siis ekraanil nähtud streetrace või lihtsalt kihutamine tekitada mõnes mehepojas soovi seda tänaval järele teha? Näiteks aastaid tagasi oli Harjumaal üks surmaga lõppenud õnnetus, kus kiirendati võidu. Kust see võidukiirendamise mõte noortel tuli, ei oska paraku täpselt öelda."
Siiski ei saa öiseid kihutamisi kaubanduskeskuste parklates pidada üksnes kihutamisfilmide teeneks. "Kunagi ei tea, kas see nähtus on saanud alguse filmist või on hoopis film võetud päris elust," selgitas Vane. "Mingil määral kutsuvad sellised filmid sõiduvõtteid kahtlemata jäljendama. Keegi kindlasti saab neist indu ja tahab ka kinolinal nähtut järele proovida."